Virallinen lehti nro L 047 , 02/03/1995 s. 0031 - 0032



MUUTOKSET EFTAN TUOMIOISTUIMEN OIKEUDENKÄYNTISÄÄNTÖIHIN hyväksytty 9 päivänä tammikuuta 1995 (1*) (Ainoastaan englanninkielinen teksti on todistusvoimainen) EFTAN TUOMIOISTUIN, joka ottaa huomioon Brysselissä 28 päivänä syyskuuta 1994 allekirjoitetun sopimuksen eräiden EFTA-valtioiden Euroopan unioniin liittymistä seuraavan kauden siirtymäjärjestelyistä, varsinkin sen 6(c) artiklan, katsoo, että tämän sopimuksen 6(c) artikla sisältää tuomioistuimelle osoitetun kehotuksen lyhentää oikeudenkäyntiä koskevia määräaikoja ja että sen 7 artikla määrää, että tuomioistuin saattaa kaikki vireillä olevat asiat päätökseen kuuden kuukauden kuluessa liittymisestä, ON TEHNYT TÄMÄN PÄÄTÖKSEN: 1 artikla Muutokset 1. Seuraava korvaa 64 artiklan ensimmäisen kappaleen: "Jos tuomioistuin on jättänyt lausumatta tietystä vaatimuksesta tai kuluista, asianosainen voi kahden viikon kuluessa tuomion tiedoksiannosta pyytää tuomioistuinta täydentämään tuomiota." 2. Seuraava korvaa 89(1) artiklan ensimmäisen kappaleen: "Väliintuloa koskeva hakemus on tehtävä kuukauden kuluessa siitä, kun 14(6) artiklassa tarkoitettu ilmoitus on julkaistu. Perussäännön 36 artiklan ensimmäisessä kappaleessa tarkoitettu hakemus on kuitenkin tehtävä kuukauden kuluessa perussäännön 20 artiklan nojalla tehdystä ilmoituksesta." 3. Seuraava korvaa 91(1) artiklan kolmannen kappaleen: "Jos tuomio on julkaistu Euroopan yhteisöjen virallisen lehden ETA-osastossa ja ETA-täydennysosassa, hakemus on tehtävä kuukauden kuluessa julkaisemisesta." 4. Seuraava korvaa 92 artiklan: "Tuomion purkamista koskeva hakemus on tehtävä kuukauden kuluessa siitä päivästä, jolloin hakija sai tiedon niistä seikoista, joihin hakemus perustuu." 2 artikla Loppumääräykset 1. Tätä päätöstä sovelletaan eräiden EFTA-valtioiden Euroopan unioniin liittymistä seuraavan kauden siirtymäjärjestelyistä tehdyn sopimuksen perusteella käsiteltäviin tuomioistuimen tapauksiin, sopimuksen 1(2) artiklan ensimmäisen kappaleen tarkoittamat tapaukset mukaan lukien. 2. Tämä päätös tulee voimaan vaikutuksin siitä päivästä, jolloin Itävalta, Suomi ja Ruotsi liittyvät Euroopan unioniin, edellyttäen, että edellä mainittu sopimus siirtymäjärjestelyistä tulee voimaan. Sitä sovelletaan määräaikoihin, jotka alkavat tämän päätöksen voimaantulon jälkeen. 3. Tämä päätös, joka on todistusvoimainen englannin kielellä, on julkaistava Euroopan yhteisöjen virallisen lehden ETA-osastossa ja ETA-täydennysosassa. 4. Tuomioistuin huolehtii siitä, että säännöistä tehdään viralliset käännökset suomen, saksan, islannin, norjan ja ruotsin kielelle. (1*) Tuomioistuin hyväksyi oikeudenkäyntisääntönsä 4 päivänä tammikuuta ja 1 päivänä helmikuuta 1994 ja EFTA-valtiot ovat ne hyväksyneet. JULISTUS Tuomioistuin käyttää yksittäistapauksissa oikeudenkäyntisääntöjen sille antamaa toimivaltaa määrätä tai lyhentää määräaikoja oikeudenkäynneissä ottaen aiheellisella tavalla huomioon asianosaisten menettelyä koskevat perusoikeudet sekä sen, että tuomioistuimen tulevaisuus nykyisessä muodossaan on ajallisesti rajoitettu siten kuin sopimuksessa eräiden EFTA-valtioiden Euroopan unioniin liittymistä seuraavan kauden siirtymäjärjestelyistä määrätään.